Biljana Manin,dipl. pedagog,

stručni suradnik savjetnik

OŠ Trnsko

Zagreb

**Projekt**

**Roditeljska uključenost u virtualno obrazovanje djeteta iz perspektive učenika četvrtog razreda osnovne škole**

Zagreb, 2020.

1. **TEORIJSKI OKVIR**
2. Virtualno obrazovanje/online nastava

Društvo u kojem danas živimo primarno se oslanja na primjenu informacijske i komunikacijske tehnologije te se stoga smatra kako je važno poticati primjenu tehnologije u svakodnevnom radu te razvijati informatičke kompetencije kod učenika. Današnji učenici predstavljaju tzv. digitalne urođenike, koji su odrasli uz suvremene tehnologije i ne moraju posebno učiti koristiti se tehnologijom, nego je oduvijek svakodnevno koriste (Čuvidić, 2016). Virtualno obrazovanje, online nastava, e-učenje, neki su od sinonima koji predstavljaju jedan od oblika učenja na daljinu. Virtualno obrazovanje snažno je povezano s naglim razvojem tehnologije, posebice razvojem interneta. Virtualno obrazovanje je izuzetno fleksibilan pristup koji se može koristiti za pokrivanje različitih načina učenja, od samostalnog do interaktivnog učenja ili učenja uživo, što može odgovarati različitim potrebama učenja i poučavanja (Postolov, Sopova i Iliev, 2017). E-učenje podrazumijeva učenje putem računala, najčešće posredstvom interneta, ali i upotrebom CD-a, DVD-a, pa čak i mobilnih telefona. Osim toga, među alate za e-učenje ulaze i programi za izradu internetskih stranica, kao i Power Point i razni multimedijalni programi. Multimedijalni programi označavaju kombinaciju dva ili više medija, no nužno je da se ti mediji dopunjuju i obogaćuju didaktički i komunikološki. Računalo u procesu online učenja ima ulogu medija; on je posrednik između učitelja i učenika. Jedna od važnih osobina medija je njegova mogućnost konzerviranja informacija, što omogućuje akterima vraćanje na informaciju neograničen broj puta (Huzjak, 2010). Interakcija između učitelja i učenika u virtualnom obrazovanju podržana je brojnim oblicima komunikacije poput audio zapisa, video materijala, korištenja teksta. Takav način komunikacije od velike je važnosti za razvoj znanja i vještina kod učenika, prije svega vještina komunikacije te pridonosi boljoj kvaliteti obrazovanja. Međutim, moguće je da ovakva komunikacija nastavnike dovede do velikog opterećenja količinom učeničkih poruka i povećanjem učeničkih očekivanja brzih odgovora. Pravi značaj virtualnog obrazovanja leži u njegovoj dostupnosti; proces učenja može se odvijati bilo kada i bilo gdje, bez vremenske ili prostorne ograničenosti. E-učenje je alat koji može poboljšati vještine poučavanja i učenja, dok njegova djelotvornost ovisi o tome da li se alat pravilno koristi. Ono nudi nova znanja i vještine koje su pojedincu dostupne odmah te smanjuje vrijeme učenja za svladavanje čak i najsloženijih tema. S obzirom na inovativnu upotrebu moderne tehnologije, e-učenje revolucionira obrazovanje te ga čini pristupačnijim, ali i uključuje velike izazove kako za učenike, tako i za nastavnike (Postolov, Sopova i Iliev, 2017).

1. Roditeljska uključenost u virtualno obrazovanje/online nastavu

U prethodnom smo se poglavlju upoznali s karakteristikama online nastave. Online nastava, kao i svi koncepti, imaju svoje prednosti i nedostatke. Na sljedećim stranicama ukratko ćemo se baviti roditeljskom uključenosti u virtualno obrazovanje/online nastavu te kako oni svojom uključenosti utječu na djecu, učitelje te sam koncept online nastave.

Razvojem našeg svijeta kao globalnog sela mijenjaju se svi kutovi našeg života, od radnog mjesta, preko socijalnog kontakta, pa sve do samog obrazovanja. Dakle, globalizacijskim procesima sve se počinje odvijati u virtualnom prostoru bez fizičkog kontakta i prisutnosti. Navedeni svjetski trend počele su prakticirati i ustanove odgoja i obrazovanja, pa je do kraja 2006. godine SAD doživio porast virtualnog obrazovanja za više od 3.5 milijuna učenika/studenata. (Lui, Black, Algina, Cavanaugh, Dawson, 2010). Navedeni je broj iznimno veliki, pri čemu se mora uzeti u obzir kako su podaci uzeti samo iz SAD-a. To nas dovodi do zaključka da uzevši u obzir i broj učenika iz ostalih razvijenih zemalja, brojka aktivnog korištenja virtualnog obrazovanja zasigurno se dvostruko povećava. Posljedica globalizacijskog procesa jest i velika promjena unutar samih obitelji, pa se otvara pitanje na koji način i kako su roditelji uključeni u virtualno obrazovanje svoje djece. Možemo si postaviti bezbroj pitanja i dilema o tome jesu li više bili uključeni prilikom „tradicionalnog“ obrazovanja u školi ili su ipak više zainteresirani što im to djeca rade u virtualnom prostoru, čiji su dio i sami roditelji.

Mnoga istraživanja, znanstvenici, znanstvene knjige i publikacije godišnje nas obogaćuju o spoznaji kako roditeljska uključenost u djetetovo obrazovanje ima mnogobrojne pozitivne učinke. Neki od njih su poboljšanje akademskog postignuća, pozitivniji stavovi prema obrazovanju, obavezama i učiteljima, razvoj prosocijalnog ponašanja, veća prisutnost na nastavi, odgovornost prema domaćim zadaćama, manji broj izostajanja iz škole… (Lui i sur., 2010). Dakle, roditeljska uključenost ne utječe samo na bolji akademski uspjeh nego i na razvoj djeteta kao cjelovitog bića. Ipak, većina se istraživanja bavi tradicionalnim obrazovanjem, dok mnogi smatraju kako je istraživanje roditeljske uključenosti u obrazovanje još veći i važniji fenomen za istraživanje u virtualnom obrazovanju. Lui i sur. (2010) zaključuju kako je roditeljska uključenost ključna komponenta oba pristupa, tradicionalnog i netradicionalnog obrazovanja.

Kada pomislimo na tradicionalno obrazovanje najčešće nam se javlja slika jednog učitelja koji stoji ispred velikog broja učenika, koji ih istovremeno poučava sadržaju, motivira za rad, održava disciplinu, humorom razbija monotoniju te je spreman dati individualnu pomoć u trenutku kada je to potrebno. Fizička prisutnost učitelja ima kritičku važnost u razvoju i oblikovanju akademskog uspjeha kod učenika (Lui i sur., 2010). Ista fizička prisutnost izostaje u virtualnom obrazovanju te su učenici prepušteni vlastitoj motivaciji i sposobnostima organizacije za obavljanje svih obrazovnih zadataka (Lui i sur., 2010). Ovdje se javlja važnost roditeljske zainteresiranosti za dječje virtualno obrazovanje. Odnosno, na koji način pobuditi ili održati dječju motiviranost za učenje i rješavanje zadataka, kako mu pomoći ravnomjerno organizirati vrijeme učenja i odmora, kako osnažiti djecu za učenje, kako mu davati pomoć u rješavanju online zadataka. Također, roditeljima se mogu javljati i različite dileme poput je li potrebno s djetetom gledati online predavanja, je li potrebno provjeriti baš svaki zadatak kojeg dijete postavlja online, smije li roditelj organizirati dječje vrijeme te mnoga druga pitanja i dileme s kojima se roditelji svakodnevno susreću.

Lui i sur. (2010) u svojem su istraživanju predstavili univerzalni i originalni model za ispitivanje roditeljske uključenosti u dječje virtualno obrazovanje/online nastavu, autora Hoover-Dempsey i Sandler (1995,1997). Model uključuje 4 obilježja/skale za mjerenje; parental encouragement, parental modeling, parental reinforcement, parental instruction (Hoover-Dempsey, Sandler, 2005, prema Lui i sur., 2010). Autori objašnjavanju kako parental encouragement (roditeljski utjecaj) označuje eksplicitnu afektivnu podršku koju učenici dobivaju kada se suočavaju s određenim neuspjehom. Odnosno, naglašava se roditeljska podrška kao bitna odrednica roditeljske uključenosti u virtualno obrazovanje učenika jer će učenici koji ju dobiju biti više motivirani za daljnje obavljanje online zadataka te u istome više uspijevati. Parental model (roditelji kao modeli), autori povezuju s prenošenjem pozitivnih stavova i osjećaja prema nastavi i nastavnim obavezama. Dakle, vjeruje se da roditelji koji smatraju da je obrazovanje nužno za razvoj samog učenika te koji pritom imaju razvijena prosocijalna ponašanja, to isto prenose na svoju djecu. Kada djeca vide da su roditelji aktivno zainteresirani za online nastavu i sami će biti zainteresiraniji, motiviraniji i uspješniji u njoj. Razvit će se neki zajednički interesi vezani uz obrazovne aktivnosti što će još više ojačati vezu između roditelja i djeteta (Lui i sur., 2010). Hoover-Dempsey, Sandler (2005) prema Lui i sur. (2010) parental reinforcement (roditeljsko osnaživanje) objašnjavaju kao roditeljsko ponašanje koje razvija i održava studentske karakteristike povezane s pozitivnim rezultatima učenja i rada. Dakle, ako od strane roditelja ne nedostaju poticaji, pohvale i nagrade učenici će to prihvatiti kao normalno ponašanje koje će dovesti do boljih obrazovnih rezultata. Zadnju karakteristiku, parental instruction (roditeljski naputak), autori objašnjavaju kao materijalizaciju socijalnih interakcija između roditelja i djeteta. Preciznije, autori govore da konstantnom roditeljskom pomoći oko pronalaženja dodatnih izvora znanja za ono što dijete posebno interesira, utječu na njegove kognitivne vještine, procese, akademske rezultate te dodatni angažman u rješavanju obrazovanih zadataka.

1. Zaključak

Iz svega navedenog možemo zaključiti kako je roditeljska uključenost jednako bitan faktor i u tradicionalnom obrazovanju i u virtualnom obrazovanju. Naravno, uzevši u obzir različita obilježja navedena dva pristupa obrazovanju, razlikuje se i način roditeljske uključenosti. Tako je za virtualno obrazovanje roditeljska uključenost zasigurno jedna od najbitnijih stavki jer nedostaje fizička prisutnost učitelja koji svojim različitim tehnikama utječe na discipliniranje učenika, razvoj njegove motivacije i pažnje. No, roditelji moraju postati kvalitetna zamjena učiteljima po pitanju poticaja učenika za učenje u virtualnom obrazovanju. Demonstriranjem vlastitom djetetu osobni interes za obrazovanje kao i pozitivne osjećaje prema učenju i nastavnicima, roditelji postaju modeli svojoj djeci. Tim postupcima kod djeteta se razvijaju dobre navike učenja, a istovremeno održavaju veliki fokus i upornost za rješavanje zadaća dobivenih u virtualnom obrazovanju (Lui i sur., 2010). Učestalom i kvalitetnom komunikacijom između roditelja i djeteta razvija se sigurno i podržavajući okružje u kojem se dijete neće ustručavati pitati roditelja za dodatna objašnjenja ukoliko nešto ne razumije. Održavanjem obiteljskog dijaloga djetetu se olakšava školovanje od kuće i pomaže u holističkom razvijaju za uspješno buduće sudjelovanje u svijetu.

1. **NACRT ISTRAŽIVANJA**

***Naslov:*** Roditeljska uključenost u virtualno obrazovanje djeteta iz perspektive učenika četvrtog razreda osnovne škole.

***Istraživački problem:*** Učeničko nesudjelovanje na nastavi u školi kao indikator povećanosti roditeljske uključenosti u virtualno obrazovanje djeteta kod kuće.

***Svrha istraživanja (motivi):*** Povećati korpus istraživanja na temu virtualne nastave te upoznati širu javnost s istim. Kroz istraživanje približiti važnost roditeljske uključenosti u obrazovanje djeteta nižih razreda osnovnih škola. Odgovorima učenika otkriti na koji način i kako su roditelji uključeni u virtualno obrazovanje.

***Istraživačke hipoteze:***

H1: Roditeljska uključenost veća je u virtualnom obrazovanju.

H2: Roditelji pokazuju veću zainteresiranost za odvijanje virtualne nastave.

H3: Pomoć roditelja olakšava učenicima obavljanje školskih virtualnih obaveza.

***Uzorak:***Namjerni uzorak od 27 učenika četvrtog razreda OŠ Trnsko

***Metoda:***Deskriptivna metoda

***Postupci i instrumenti:***Anketiranje; anketni upitnik

***Tijek istraživanja:***Priprema istraživanja (anketnog upitnika); dogovor oko provedbe istraživanja; zbog trenutne situacije s corona virusom istraživanje će se provesti online; slanje anketnog upitnika učenicima; prikupljanje ispunjenih anketnih upitnika; interpretacija rezultata; izrada rezultata istraživanja

***Etički aspekti istraživanja:***Dobrovoljni informirani pristanak; informiranje sudionika o zajamčenoj anonimnosti (zbog trenutne specifične situacije informacije o anonimnosti pisati će na početku ankete); poštivanje dostojanstva, privatnosti i interesa sudionika; povratna informacija o rezultatima istraživanja

***Okvirna anketna pitanja, korištenje Likertove skale za odgovore:***

1. S roditeljem razgovaram o online nastavi i svojim nastavnim obavezama.

2. Roditelj mi pomaže u rješavanju zadataka dobivenih online nastavom.

3. Roditelj provjerava ispunjavam li svoje obaveze online nastave (npr. zadaci).

4. Ako nešto ne razumijem, pozovem roditelja da mi objasni.

5. Roditelj mi pomaže organizirati vrijeme za online nastavu i ispunjavanje obaveza.

6. Roditelj me potiče na ispunjavanje školskih obaveza na vrijeme.

7. Roditelj gleda sa mnom online video predavanja.

8. Pomoć roditelja olakšava mi ispunjavanje online nastavnih obaveza.

1. **REZULTATI I RASPRAVA**
2. **Rezultati**

Graf 1. Uzorak učenika četvrtog razreda OŠ Trnsko s obzirom na spol

Graf 1 prikazuje uzorak učenika četvrtog razreda Osnovne škole Trnsko s obzirom na spol. Iz grafa se može zaključiti da je anketni upitnik ispunilo 24 učenika s ravnomjernom podjelom prema spolu, 12 dječaka i 12 djevojčica. Važno je napomenuti kako je ukupni broj učenika u 4. razredu 27, dakle anketni upitnik nije ispunilo 3 učenika.

Graf 2.

Graf 2. prikazuje raspodjelu odgovora na prvo anketno pitanje (S roditeljem razgovaram o online nastavi i svojim nastavnim obavezama). Iz priloženog se može vidjeti kako 79% učenika razgovara s roditeljima o online nastavi i svojim obavezama. Pohvalno je kako od tih 79% učenika, njih 58% je u potpunosti sigurno da se razgovor odvija učestalo. Nadalje, 4 učenika ne zna razgovara li sa svojim roditeljima o online nastavi. Možemo pretpostaviti da je riječ o učenikovom prešućivanju roditeljevog nemara i nezainteresiranosti za dijete. No, njihov odgovor može sakrivati veliki broj pozitivnih ili negativnih pretpostavki koje na temelju jednog pitanja ne možemo detaljnije analizirati. Ono što svakako nije dobro je učenik koji je u potpunosti siguran da ne razgovara sa svojim roditeljima o online nastavi i nastavnim obavezama.

Graf 3.

Graf 3. prikazuje raspodjelu odgovora na drugo anketno pitanje (Roditelj mi pomaže u rješavanju zadataka dobivenih online nastavom). On nam prikazuje kako malo više od 57% učenika dobiva roditeljevu pomoć oko zadanih zadataka, pri čemu je unutar tih 57%, 41% onih koji tu pomoć ne dobivaju stalno, nego vjerojatno kada imaju određeni problem. Ostalih 29% učenika nalazi se na negativnoj strani odgovora. Odnosno, roditelji im ne pomažu toliko ili im uopće ne pomažu u rješavanju zadataka. Možemo pretpostaviti da se u toj kategoriji nalaze učenici s boljim školskih uspjehom pa im pomoć nije niti potrebna ili neki roditelji doista ne pomažu svojoj djeci kada im je njihova pomoć potrebna. Troje preostalih učenika ne zna pomažu li im roditelji u rješavanju zadataka.

Graf 4.

Graf 4. prikazuje raspodjelu odgovora na treće anketno pitanje ( Roditelj provjerava ispunjavam li svoje obaveze online nastave (npr. zadaci)). Ovaj nam graf prikazuje kako je više od 86% učenika pod kontrolom i nadzorom svojih roditelja, dok se preostala 3 učenika (14%) nalazi na negativnoj ili neutralnoj strani odgovora. Odnosno, roditelji ih ne provjeravaju ili ih rijetko provjeravaju.

Graf 5.

Graf 5. prikazuje raspodjelu odgovora na četvrto anketno pitanje (Ako nešto ne razumijem, pozovem roditelja da mi objasni). Iz priloženog se može vidjeti kako više od 91% učenika dobiva potrebo objašnjenje zadataka od svojih roditelja kada im je to potrebno. Ovdje je važno naglasiti kako niti jedan učenik nije dao negativan odgovor, jedan učenik dobiva rijetko, a preostali učenik ne zna dobiva li objašnjenja od svojih roditelja.

Graf 6.

Graf 6. prikazuje raspodjelu odgovora na peto anketno pitanje (Roditelj mi pomaže organizirati vrijeme za online nastavu i ispunjavanje obaveza). Iz priloženog može se primijetiti kako 66% učenika dobiva podršku roditelja po pitanju organizacije vremena za online nastavu ili učenje, a od tih 66%, njih 41% takav oblik podrške dobiva konstantno. Preostalih 34% učenika nalazi se na negativnoj ili neutralnoj strani odgovora.

Graf 7.

Graf 7. prikazuje raspodjelu odgovora na šesto anketno pitanje (Roditelj me potiče na ispunjavanje školskih obaveza na vrijeme). Iz priloženog možemo vidjeti kako 74% posto učenika dobiva roditeljski poticaj za ispunjavanje školskih obaveza na vrijeme, dok preostalih 26% učenika poticaj dobiva vrlo rijetko ili nikad.

Graf 8.

Graf 8. prikazuje raspodjelu odgovora na sedmo anketno pitanje (Roditelj gleda sa mnom online video predavanja). Iz priloženog grafa očituje se kako 45% učenika ne gleda online video predavanja sa svojim roditeljima. Njih 20% ne zna gleda li s roditeljima online predavanja, dok 35% učenika ponekad ili uvijek s roditeljima gleda online predavanja.

Graf 9.

Graf 9. prikazuje raspodjelu odgovora na osmo anketno pitanje (Pomoć roditelja olakšava mi ispunjavanje online nastavnih obaveza). Iz priloženog moguće je vidjeti kako pomoć roditelja dobiva 96% učenika 4.B razreda, što im olakšava ispunjavanje njihovih online nastavnih obaveza. Dok jedan učenik ne zna olakšava li mu pomoć roditelja ispunjavanje online nastavnih obaveza.

1. **Rasprava**

Promatrajući i analizirajući prethodne grafikone te odgovore učenika, dobili smo određenu sliku o roditeljskoj uključenosti u online nastavu učenika 4.razreda Osnovne škole Trnsko.

U odgovorima na prvo pitanje vidljivo je kako 19 učenika od njih 24 razgovara s roditeljima o online nastavi i svojim nastavnim obavezama. Možemo pretpostaviti kako su se roditelji istim intenzitetom nastavili zanimati za djetetovo školovanje, a također je moguće i povećanje roditeljeva interesa o djetetovom školovanju. Četvero učenika odgovorilo je da ne zna razgovarala li sa svojim roditeljima o online nastavi i nastavnim obavezama. Ovdje bismo željele naglasiti nedostatak provođenja online anketnog upitnika. Odnosno, nejasnoća pitanja i ponuđenih odgovora kao i nemogućnost pravovremenog objašnjavanja istog. Smatramo kako su učenici bili zbunjeni ponuđenim odgovorom „ne znam“ koji je imao mjesto u sredini na skali odgovora, te su ga zamijenili odgovorima poput: niti da niti ne, rijetko, ponekad… Ono što nas je u ovom pitanju zabrinulo je odgovor jednog učenika o tome da ne razgovara sa svojim roditeljima o online nastavi. Iako je anketa u potpunosti anonimna, potrebno je posvetiti vrijeme za oblikovanje određenih akcija kojima će se roditeljima objasniti važnost razgovora s djecom o njihovom školovanju, nastavi, ocjenama i obavezama.

U drugom pitanju 14 učenika, od njih 28, odgovorilo je da im roditelji pomažu u rješavanju zadataka dobivenih online nastavom. Kako se radi više od polovice anketnog uzorka smatramo kako roditelji daju dovoljno pažnje svojoj djeci i njihovim obavezama što se donekle podudara i s odgovorima na prvo anketno pitanje. Druga polovica učenika, njih 7 odgovorilo je da nikada ili rijetko dobivaju pomoć roditelja u rješavanju online zadataka. Ovdje pretpostavljamo kako se radi o već izvrsnim učenicima kojima pomoć zaista nije potrebna. No, isto tako smatramo kako bi se i ovdje trebalo detaljno posvetiti određenim aktivnostima putem kojih bi se roditeljima objasnili pozitivni aspekti davanja pomoći djeci vezano za njihovo rješavanje školskih zadataka. Preostalih troje učenika dalo je odgovor „ne znam“, a za tumačenje tog odgovora također bismo se željele pozvati na nedostatke provođenja online anketnog upitnika. S druge strane, doista je moguće da djeca ne prepoznaju kada im roditeljima pomažu oko zadataka, a kada ih rješavanju umjesto njih.

U trećem pitanju vidljivo je kako roditelji doista provjeravaju ispunjavaju li njihova djeca obaveze online nastave. Od 24 učenika njih 21 dalo je pozitivan odgovor. Takvu raspodjelu odgovora pripisujemo obilježjima virtualnog svijeta u kojem se uploadani sadržaji teško mogu mijenjati, pa je moguć i veći pritisak roditelja da im djeca ostave pozitivne utiske. Za razliku od „klasične“ nastave u školi, gdje djeca mogu brzo promijeniti sadržaj zadaće ili se izvući o neimanju iste nekim klasičnim dječjim varkama koje smo zasigurno svi jednom isprobali. Preostala tri učenika imaju negativne i neutralne odgovore.

U četvrtom pitanju može se primijetiti kako se učenici ne ustručavaju pitati roditelje za objašnjenje nekog zadataka ili načina rada u online nastavi. Odnosno 22 učenika na pitanje je odgovorilo pozitivno, jedan učenik označio je odgovor „ne znam“, a jedan smatra kako se pitanje „uglavnom ne odnosi na njega“. Naglasile bi podudarnost odgovora na ovo pitanje s odgovorima na prvo i drugo pitanje. Odnosno, kako većina roditelja razgovara s učenicima o online nastavi i nastavnim obavezama, a uz to dobivaju potrebnu pomoć ako im je potrebna, pa tako nije čudno što se učenici ne plaše pitati roditelje kada nešto ne razumiju.

U petom pitanju imamo 16 učenika kojima roditelji pomažu organizirati vrijeme za online nastavu i ispunjavanje obaveza. Ovi odgovori u skladu su s našim očekivanja jer se radi o četvrtom razredu osnovne škole i smatramo kako nema ništa negativno u tome da roditelj svojem djetetu pomogne u organizaciji vremena za učenje jer mu na taj način i pomaže za buduće osamostaljenje. Pet učenika dalo je negativan odgovor, no i to je također u skladu s našim očekivanjima. Postoje različiti profili učenika u jednom razredu, pa je tako moguće da su neki učenici već došli do potrebne razine samostalnosti vezano za organiziranje vlastitog školskog vremena. Troje učenika dalo je odgovor „ne znam“.

Na šesto pitanje 18 učenika dobiva roditeljski poticaj na ispunjavanje školskih obaveza na vrijeme, dok je preostalih 6 dalo negativan odgovor. Dobiveni odgovori u skladu su s našim očekivanjima. Kako se radi o učenicima četvrtog razreda osnovne škole smatramo kako je normalno da djeca dobivaju poticaj na ispunjavanje svojih školskih obaveza, kao što je i normalno da ga ne dobivaju ili dobivaju rijetko. Roditelji nabolje znaju svoju djecu i u skladu s time određuju koliko će biti angažirani po pitanju dječjih školskih obaveza. No, ovdje nije poželjno imati samo pozitivne pretpostavke jer je vrlo moguće da neki roditelji doista ne potiču djecu, kao što i ne razgovaraju s njima o nastavi. Stoga je važno osmisliti različite radionice, aktivnosti ili brošure kojima se roditelji osvještavaju na važnost uključenosti u djetetovo obrazovanje.

Na sedmo pitanje imamo najveću raznolikost odgovora. Dva učenika odgovorilo je da se pitanje „Roditelj gleda sa mnom online video predavanja“ u potpunosti odnosi na njih, šestero njih dalo je odgovor „uglavnom se odnosi na mene“, petero učenika „ne znam“, četvero „uglavnom se ne odnosi na mene“ te sedmero učenika dalo je odgovor „u potpunosti se ne odnosi na mene“. I u ovom pitanju odgovori su u skladu s našim pretpostavkama. Odnosno, postoje roditelji različitih profesija, zanimanja i interesa te mnogi smatraju kako nema potrebe gledati online video predavanja, dok preostali za to imaju vremena ili interesa.

Na zadnje, osmo pitanje, 23 učenika odgovorilo je kako im pomoć roditelja olakšava ispunjavanje online nastavnih obaveza. Navedeni odgovori su ohrabrujući i daju nadu kako se roditelji zaista brinu i angažiraju po pitanju djetetovog školovanja. Jedan učenik dao je odgovor „ne znam“, što možemo pripisati tomu da učenik nije bio siguran pomaže li mu uistinu pomoć roditelja. Osim toga, moguće je da se ponovno radi o nedostatku online ankete te učenik nije dovoljno jasno razumio pitanje.

1. **OGRANIČENJA PREDLOŽENOG ISTRAŽIVANJA**

Učenici su priloženi anketni upitnik rješavali online putem, vjerojatno u svojim domovima. To nas je potaknulo na razmišljanje o tome kako su učenici mogli biti pod utjecajem svojih roditelja prilikom ispunjavanja anketnog upitnika. Također, velika mana prilikom provođenja online upitnika jest i nemogućnost kontrole tko ga doista ispunjava, što naš slučaj zasigurno nije zaobišlo jer se radi o desetogodišnjacima koji su i dalje pod velikom kontrolom svojih roditelja. Tako se zasigurno moglo desiti da su upitnik umjesto samih učenika ispunjavali roditelji ili da su učenici ispunjavali upitnik zajedno s roditeljima. Navedeni nedostaci moraju se imati na umu prilikom analize učeničkih odgovora.

1. **LITERATURA**

Čuvidić, M. (2016) E-matematika u razrednoj nastavi*. Poučak : časopis za metodiku i nastavu matematike,* 16 (64), 49-54. URL: <https://hrcak.srce.hr/index.php?show=clanak&id_clanak_jezik=234053> [28.4.2020.]

Huzjak, M. (2010) Obrazovanje na distancu i e-učenje u likovnoj kulturi. *Metodika : časopis za teoriju i praksu metodikâ u predškolskom odgoju, školskoj i visokoškolskoj izobrazbi,* 11 (20), 8-22. URL: <https://hrcak.srce.hr/index.php?show=clanak&id_clanak_jezik=92178> [28.4.2020.]

Lui, F., Black, E., Algina, J., Cavanaugh, C., Dawson, K (2010). The Validation of One Parental Involvement Measurement in Virtual Schooling. *Journal of Interactive Online Learning*, 9 (2), 105-132. URL: <https://www.ncolr.org/jiol/issues/pdf/9.2.2.pdf> [27.4.2020.]

Postolov, K., Sopova, M. M. i Iliev, A. J. (2017) E-učenje u rukama generacije Y i Z. *Poslovna izvrsnost,* 11 (2), 107-119. URL: <https://hrcak.srce.hr/index.php?show=clanak&id_clanak_jezik=284322> [28.4.2020.]

1. **PRILOZI**

**Prilog 1. Anketni upitnik**

Dragi učenici,  
zahvaljujemo se svima koji će ispuniti ovu anketu od 8 pitanja i time pridonijeti istraživanju. Anketa je anonimna te Vas molimo da na sva pitanja iskreno odgovarate. Za svaku od navedenih tvrdnji označite samo jedan od mogućih pet odgovora koji se odnosi na Vas.  
1- U potpunosti se ne odnosi na mene.  
2- Uglavnom se ne odnosi na mene.  
3- Ne znam.  
4- Uglavnom se odnosi na mene.  
5- U potpunosti se odnosi na mene.  
  
Hvala vam na suradnji!

|  |
| --- |
|  |
|  |
|  |
|  |
| Vrh obrasca  **Upiši na praznu crtu M (ako ste muško) ili Ž (ako ste žensko).**    **S roditeljem razgovaram o online nastavi i svojim nastavnim obavezama.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Roditelj mi pomaže u rješavanju zadataka dobivenih online nastavom.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Roditelj provjerava ispunjavam li svoje obaveze online nastave (npr. zadaci).**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Ako nešto ne razumijem, pozovem roditelja da mi objasni.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Roditelj mi pomaže organizirati vrijeme za online nastavu i ispunjavanje obaveza.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Roditelj me potiče na ispunjavanje školskih obaveza na vrijeme.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Roditelj gleda sa mnom online video predavanja.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   **Pomoć roditelja olakšava mi ispunjavanje online nastavnih obaveza.**   |  |  |  |  |  |  |  | | --- | --- | --- | --- | --- | --- | --- | |  | 1 | 2 | 3 | 4 | 5 |  | |  |  |  |  |  |  |  |   Dno obrasca |